আজ শুরু চ্যাম্পিয়ন্স লিগ, খেলবে আর্সেনাল, রিয়াল মাদ্রিদ

স্পোর্টস ডেস্ক: আজ মঙ্গলবার শুরু হতে চলেছে উয়েফা চ্যাম্পিয়ন্স লিগের (UEFA Champions League) নতুন মরসুম। আগের সংস্করণ থেকেই শুরু হয়েছে নতুন ফর্ম্যাট। আগে গ্রুপ সিস্টেমে খেলা হত। এখন ৩৬টি দলকে একই সঙ্গে নিয়ে হয় লিগ ফেজ। লটারি মাধ্যমে নির্ধারিত হয়ে প্রত্যেক দল আটটি করে ম্যাচ খেলে। প্রথম আটটি স্থানে থাকা দল সরাসরি নক আউট পর্বে চলে যায়। পরের দলগুলিকে আবার খেলতে হয়।

এই মরসুমের প্রথম ম্যাচেই মাঠে নামছে বেশ কয়েকটি বড় দল। যেমন ভারতীয় সময় রাত ১০.১৫টায় অ্যাথলেটিক ক্লাবের বিরুদ্ধে নামবে আর্সেনাল (Arsenal FC)। আর্সেনাল কোচ মিকেল আর্তেতা (Mikel Arteta) এই টুর্নামেন্টে অতীতের ব্যর্থতা ভুলে নতুন ইতিহাস গড়ার ডাক দিয়েছেন। একই সময়ে রয়েছে পিএসভি এইন্দোভেন বনাম ইউনিয়ন সাঁ জিলোই খেলা।

আরও পড়ুন: শুভমনদের জার্সিতে এবার কাদের নাম? বিরাট ঘোষণা BCCI-এর

এরপর ভারতীয় সময় রাত ১২.৩০টায় (বুধবার) আরও চারটি ম্যাচ আছে। রেকর্ড ১৫ বার ইউরোপ সেরার শিরোপা জেতা রিয়াল মাদ্রিদ (Real Madrid) খেলবে ফ্রান্সের ক্লাব মার্সেইয়ের বিরুদ্ধে। স্প্যানিশ ক্লাবের জন্য সুখবর, তারকা মিডফিল্ডার জুড বেলিংহ্যাম (Jude Bellingham) সুস্থ হয়ে উঠেছেন। কিলিয়ান এমবাপে (Kylian Mbappe), ভিনিসিয়াস জুনিয়ররা তো আছেনই।

একই সময়ে ভিলারিয়ালের বিরুদ্ধে খেলতে নামবে টটেনহ্যাম হটস্পার, কারাবাগ এফকের বিরুদ্ধে খেলবে বেনফিকা। তবে আজকের সবথেকে হাড্ডহাড্ডি লড়াই হওয়ার সম্ভাবনা জুভেন্তাস বনাম বরুসিয়া ডর্টমুন্ড ম্যাচে। ইতালি এবং জার্মানির ক্লাব দুটি শক্তির বিচারে অনেকটাই সমমানের। কাজেই উত্তেজক ম্যাচ হওয়ার জোরালো সম্ভাবনা রয়েছে।