কোপা দেল রে ফাইনালে আজ এল ক্লাসিকো

ওয়েব ডেস্ক: সেভিল (Seville) শহরের লা কার্তুজা স্টেডিয়ামে আজ কোপা দেল রে (Copa Del Rey) টুর্নামেন্টের ফাইনাল। শনিবার রাতে মুখোমুখি স্প্যানিশ ফুটবলের দুই সেরা শক্তি এবং একে অপরের চির-প্রতিদ্বন্দ্বী বার্সেলোনা (FC Barcelona) এবং রিয়াল মাদ্রিদ (Real Madrid)। ২০১৪ সালের পর এই প্রথমবার এই প্রতিযোগিতার ফাইনালে এল ক্লাসিকো (El Classico) হতে চলেছে। কিন্তু এই ম্যাচ হওয়া নিয়ে দেখা দিয়েছে সংশয়। রিয়াল ম্যাচ বয়কট করতে পারে বলে প্রবল জল্পনা শুরু হয়েছে।

ঘটনার শুরু ফাইনালে রেফারিংয়ের দায়িত্বপ্রাপ্ত রিকার্ডো ডে বুর্গোসের মন্তব্য থেকে। ম্যাচের আগে সাংবাদিক সম্মেলনে রিয়ালের সমালোচনা নিয়ে আবেগপ্রবণ হয়ে পড়েন তিনি। অতীতে রিয়ালের অফিসিয়াল টিভি চ্যানেলে দেখানো হয়েছিল, রেফারিং কেরিয়ার জুড়ে বুর্গোস কত ভুল সিদ্ধান্ত নিয়েছেন। এ নিয়ে রিয়ালের কড়া সমালোচনা করেন স্প্যানিশ রেফারি।

আরও পড়ুন: ভারতের ক্রিকেট কোচ গৌতম গম্ভীরকে জঙ্গি হুমকি?

বুর্গোসের বক্তব্যে ক্ষুব্ধ মাদ্রিদের ক্লাব। কোচ কার্লো আন্সেলোত্তির (Carlo Ancelotti) সাংবাদিক সম্মেলন বয়কট করা হয়েছে, এমনকী ম্যাচের আগের শেষ অনুশীলনও করেননি কিলিয়ান এমবাপেরা (Kylian Mbappe)। স্বভাবতই প্রশ্ন উঠেছে, তাহলে কি কোপা দেল রে-র ফাইনাল বয়কট করবে রিয়াল মাদ্রিদ?

না, এখনও পর্যন্ত নির্দিষ্ট সময়েই খেলা শুরু হওয়ার কথস। তবে রিয়ালের তরফে টুর্নামেন্ট কর্তৃপক্ষকে আবেদন করা হয়েছে যাতে বুর্গোসের পরিবর্তে অন্য কোনও রেফারিকে ম্যাচ পরিচালনার দায়িত্ব দেওয়া হয়। মাদ্রিদের ক্লাব যে ম্যাচ বয়কট করছে না তাও বিবৃতি দিয়ে জানিয়ে দেওয়া হয়েছে।