রুদ্ধশ্বাস এল ক্লাসিকো, কোপা দেল রে চ্যাম্পিয়ন বার্সেলোনা

ওয়েব ডেস্ক: একটা ফাইনাল যেমন হওয়া উচিত, এল ক্লাসিকো (El Classico) যেমন হওয়া উচিত, কোপা দেল রে-র (Copa Del Rey) ফাইনালে বার্সেলোনা বনাম রিয়াল মাদ্রিদ (FC Barcelona vs Real Madrid) ঠিক তেমনই হল। হাড্ডাহাড্ডি লড়াই, উত্তেজনা, পাঁচটা গোল, রেফারির সিদ্ধান্ত নিয়ে বিতর্ক, লাল কার্ড, সবই হয়েছে এ ম্যাচে। খেলা গড়িয়েছে অতিরিক্ত সময় পর্যন্ত, শেষ পর্যন্ত ৩-২ ফলে জিতে চ্যাম্পিয়ন হল বার্সেলোনা।

ম্যাচে প্রথম আঘাত হানে বার্সা। চোটের কারণে খেলতে পারেননি তাদের স্ট্রাইকার রবার্ট লেওয়ানডস্কি। কিন্তু তার অভাব বুঝতে দেননি। ২৭ মিনিটে লামিনে ইয়ামালের (Lamine Yamal) পাস থেকে গোলার মতো শটে ১-০ করেন পেদ্রি (Perdri)। সেই গোল শোধ হয় ৭০ মিনিটে। বক্সের বাইরে থেকে দুর্দান্ত ফ্রি-কিকে সমতা ফেরান কিলিয়ান এমবাপে (Kylian Mbappe)। পেশাদার কেরিয়ারে এই প্রথম ডিরেক্ট ফ্রি-কিকে গোল করলেন ফরাসি তারকা।

আরও পড়ুন: বৃষ্টি বাঁচিয়ে দিল কলকাতাকে? প্রায় শেষ প্লে অফের আশা

সাত মিনিট পরে কর্নার থেকে রিয়ালকে এগিয়ে দেন চুয়ামেনি। মনে হচ্ছিল, সেই বিখ্যাত কামব্যাক করে ফেলেছে রিয়াল। কিন্তু এদিন কামব্যাক ছিল বার্সার। ৮৪ মিনিটে ২-২ করেন ফেরান তোরেস (Ferran Torres)। এই গোলের জন্য অবশ্য রিয়ালের গোলকিপার থিবাউ কুর্তোয়াঁ অনেকটা দায়ী। তিনি বোকার মতো গোল ছেড়ে বক্সের বাইরে না আসলে গোল হত না। যাই হোক, খেলা গড়ায় অতিরিক্ত সময়ে।

অতিরিক্ত সময়ের প্রথমার্ধে গোল হয়নি। তবে সারাক্ষণ চলেছে সমানে সমানে টক্কর। খেলা টাইব্রেকারে গড়ানো উচিত ছিল। কিন্তু আচমকা বিধ্বংসী স্ট্রাইকার হয়ে উঠলেন বার্সার ডিফেন্ডার জুল কুন্ডে (Jules Kunde)। বক্সের বাইরে থেকে তাঁর মাটি ঘেঁষা শট বুলেটের মতো গোলে ঢুকে গেল। ম্যাচের তখন ১১৬ মিনিট। গোল আর শোধ করতে পারেনি রিয়াল। রেফারর বিরুদ্ধে অসন্তোষ দেখিয়ে লাল কার্ড দেখেন রিয়াল ডিফেন্ডার অ্যান্টনিও রুডিগার।